Un dialog despre măiestrie în chirurgia ortopedică, despre ascensiune și forţa vindecătoare a empatiei, în noua ediţie „Brilliant”, cu Loredana Negrilă. Emisiunea e la TVR INFO sâmbătă, 25 mai, de la ora 14.30.
„Răzvan Ene este omul de o mare finețe spirituală a cărui destinaţie profesională este legată indisolubil de numele celui mai mare spital de urgenţă din ţară. Un medic primar de ortopedie-traumatologie cu o vastă experiență căpătată în România, dar și pe alte continente, în cei 20 de ani ani de practică, în care a realizat numeroase intervenții chirurgicale cu un grad de complexitate ridicat şi cu dragoste de profesie. Dar mai ales de oameni, căci suferă și se bucură împreună cu ei, cunoscându-le trăirile, precum şi suferinţele celor aflați într-un moment de răscruce.” Despre excelență şi dăruire în chirurgia ortopedică, decizii luate pe muchie de cuțit, în ritmul alert al profesiei desfăşurate într-un spital de urgenţă, dar mai cu seamă despre ascensiune și forţa vindecătoare a empatiei, ne vorbeşte medicul Răzvan Ene în dialogul cu jurnalista TVR Loredana Negrilă la „Brilliant”. O nouă ediţie a emisiunii se vede sâmbătă, 25 mai, de la ora ora 14.30, la TVR INFO.
Chirurgia ortopedică a fost o chemare din adolescență pentru conf.univ.dr. Răzvan Ene, acum medic primar ortopedie și traumatologie la Spitalul Clinic de Urgență București, instituţia care „dă tonul în tot ceea ce înseamnă patologie de urgență”. „Copilăria mea a fost încărcată de adrenalină și de știință, deopotrivă”, îi mărturiseşte el Loredanei Negrilă la „Brilliant”.
Viața la Urgență nu este, însă, uşoară. „Este un challenge să te ocupi de un pacient polifracturat”, admite medicul, recunoscând că „după o zi încărcată, mersul pe două roți este ca o eliberare.”
Convins că echilibrul este cheia în tot ceea ce facem, Răzvan Ene se descrie ca „un chirurg calm”, care nu lasă lucrurile să scape de sub control. Meseria i se potriveşte ca o mănuşă, poate şi graţie firii sale empatice şi dorinţei de a ajuta. „Mă bucur de orice reușită atunci când drumul e mai greu, mai mult decât în mod obișnuit”, spune el, admiţând: „Empatizez foarte mult cu pacienții.” Despre forța vindecătoare a empatiei ne spune mai multe chirurgul Răzvan Ene sâmbătă, la „Brilliant”.
De altfel, dedicarea faţă de pacient pare a fi o moştenire de familie pentru invitatul Loredanei Negrilă de sâmbătă. Mama sa, medic primar cu specialitatea radiologie și imagistică medicală în Craiova, este cea care le-a insuflat, atât lui, cât şi fratelui său geamăn – şi el, prestigios medic primar la Spitalul Clinic de Urgență București – dragostea pentru halatul alb. Dar şi responsabilitatea, sacrificiile și volumul uriaș de muncă de care este nevoie pentru a face performanță. Iar empatia funcţionează perfect şi în familia lor: „Când am avut un accident rutier grav, fratele meu geamăn, fiind acasă, a leșinat”, povesteşte medicul.
„În Asia, operația de alungire a picioarelor a devenit un trend”, aflăm tot de la doctorul Răzvan Ene, care ne explică şi ce surprize pot apărea după o intervenție de alungire a membrelor şi cât de recomandată este, din punct de vedere medical, o operaţie de alungire a membrelor cu viză estetică. De asemenea, chirurgul ne lămureşte în legătură cu cea mai potrivită încălţăminte pe care ar trebui să o avem în vedere, precum şi cum ne afectează purtarea îndelungată a pantofilor eleganţi...
Jurnalista Loredana Negrilă ne propune, la interviurile „Brilliant”, inițiative şi portrete ale unor români din domenii cât mai variate: IT, medicină, sport, turism, agricultură organică, ecologie, comerț online, învățământ la distanță, asistență socială, asistență pentru problemele diasporei românești, voluntariat, arte (teatru, muzică, dans, artă, film, literatură), al căror unic numitor comun este curajul de a fi ei înşişi, de a-şi prețui visurile și de a le pune în practică, spre binele propriu și al societății. Urmărim interviul Loredanei Negrilă cu medicul Răzvan Ene pe 25 mai, ora 14.30, la TVR INFO.